נמל התעופה הבין-לאומי נטאג'י סובהאז צ'נדרה בוסה

נמל התעופה הבין-לאומי נֵטַאגִ'י סוּבְּהַאז צָ'נְדרָה בּו֗סֶה (באנגלית: Netaji Subhas Chandra Bose International Airport, בהינדית: नेताजी सुभाष चंद्र बोस अंतर्राष्ट्रीय विमानक्षेत्र). ידוע גם בשם "נמל התעופה הבין-לאומי קולקטה". הוא נמל תעופה בין-לאומי בצפון מזרח הודו, המשרת את העיר קולקטה ואת המרחב המטרופוליטני שלה. במאי 2026 נמל התעופה דורג שישי בין נמלי התעופה העמוסים ביותר בהודו, בהיבט של מספר הנוסעים בשנה הטסים באמצעותו. סימנו הבין-לאומי של נמל התעופה בארגון יאט"א הוא CCU, והוא מסומן באותיות VECC בארגון הבין-לאומי לתעופה אזרחית ICAO. מפעילת נמל התעופה היא רשות שדות התעופה של הודו (AAI-Airports Authority of India). נמל התעופה משמש מרכז (Hub) לחברות התעופה: אינדיגו, אייר אינדיה אקספרס, אליינס איירליינס וגם עבור חברת הטסת המטענים בּלוּ דאַרְט אֶוִויאֵיישן (Blue Dart Aviation). מקור השם לנמל התעופה שני שמות מקבילים. באופן רשמי הוא נקרא על שם סוֹבְהאָז צָ'נְדְּרָה בּוֹסֶהָ, מנהיג הינדי לאומן ורדיקלי. הקידומת "נטאג'י" היא תואר כבוד שמשמעותו "מנהיג דגול". בוסה היה חבר ובעל תפקידים משמעותיים במפלגת הקונגרס הלאומי של מהאטמה גנדי, אך בסופו של דבר אולץ להתפטר, כיוון שמדיניותו לא תאמה את מדיניותו של מהאטמה גנדי, ועקב ביקורתיותו הרבה על גנדי ועל המפלגה, ודעותיו הקיצוניות. בוסה דגל בתורת הגזע, וחבר במלחמת העולם השנייה לגרמניה הנאצית וגם ליפן, נסע לגרמניה לתקופה ארוכה למדי ופגש שם את היטלר וגם את הימלר, בתקווה שיסייעו לו במאבק לעצמאות הודו מהבריטים אשר שלטו במדינה. הוא שיתף פעולה עם היפנים, הבריטים ניסו לחסלו. בוסה נהרג בתאונת מטוס שהמריא מטאיפיי ב-18 באוגוסט 1945. שמועות רבות ותאוריות קונספירציה טענו שכלל לא נהרג, או שנהרג באופן אחר מהדיווח הרשמי. שמו היום-יומי של נמל התעופה הוא "נמל התעופה הבין-לאומי קולקטה". שם זה ניתן כמקובל בהודו ובעולם, בעקבות שמה של העיר הגדולה קולקטה הקרובה לנמל, שאותה ואת המרחב האורבני שלה, נמל התעופה משרת. היסטוריה שמו המקורי של נמל התעופה היה "נמל התעופה דוּם דוּם", כשם היישוב אליו הוא קרוב ביותר. בותם ימים היה שדה תעופה, עם מסלול בסיסי מאוד. המטוס הראשון מסוג דקוטה-DC3 נחת בנמל בשנת 1924. באותה שנה הפך לתחנת ביניים בקו טיסה מסחרי אמסטרדם-ג'קרטה של חברת KLM, וישמש גם כתחנת ביניים בקווים לאוסטרליה, וכך גם עבור מטוסי חברת BOAC, בקו לקראצ'י. ב-1937 אמיליה ארהארט עברה דרך המקום ונחתה בו, במסגרת טיסתה סביב העולם. במלחמת העולם השנייה היה נמל התעופה בשימוש רב על-ידי בעלות הברית. הנמל היה בסיסה של קבוצות המפציצים הכבדים ה-7 וה-19 של חיל האוויר האמריקאי, שיצאו מהנמל עם מטוסי B-17 למשימות הפצצה. ב-1 בינואר 1966 נערכה מהנמל טיסה ראשונה של מטוס נוסעים סילוני מסוג קרוול (Caravelle), היעד היה נמל התעופה הבין-לאומי צ'נאי, שנקרא באותה העת "מדרס" (Madras). לכבוד האירוע הודפסה מעטפת דואר מיוחדת, על-ידי חברת דואר האוויר ההודית. חברת בריטיש אוברסיז איירייז (BOAC) השתמשה במטוס הסילון הראשון שלה בקו לונדון-קולקטה. שמו של נמל התעופה שונה ב-1995 מ"נמל התעופה דום דום", ל"נמל התעופה הבין-לאומי נטאג'י סובהאז צ'נדרה בוסה", לכבוד מנהיג שהאידאולוגיה שלו במחלוקת, שחלק מההודים רואים בו לוחם חירות ועצמאות. אחרים רואים בו לאומן שחבר למדינות הציר במלחמת העולם השנייה. בשנת 2008 נחנך במקום טרמינל מטענים ראשון מסוגו במערב בנגל. באותה השנה אושרה על-ידי רשות התעופה ההודית תוכנית למודרניזציה ולהרחבה של הנמל, והמשימה הוטלה על חברה איטלקית-תאילנדית. ב-1995 אושר לנמל התעופה תו תקן ISO9001. הטרמינל החדש "T2" הופעל ב-2013, ובאותה העת הוארך ושופר מסלול הטיסה המשנ. בשנת 2014 פורסם, כי בתוך שנה תוצב בנמל התעופה מערכת לנחיתת מכשירים מתקדמת (ILS), מסוג CAT IIIB, לסיוע לנחיתה גם בתנאי מזג אוויר קשים, וגם בראות לקויה. גאוגרפיה ואקלים גאוגרפיה נמל התעופה נמצא בחלק הצפוני מזרחי של הודו, במדינת מערב בנגל, כ-50 ק"מ מגבול הודו-בנגלדש, וכ-100 ק"מ צפונית למפרץ בנגל. הנמל קרוב כדי כ-14 ק"מ למרכז קולקטה שאותה, את המרחב האורבני שלה (Kolkata metropolitan area) ואת מדינת מערב בנגל הוא משרת. נמל התעופה נמצא בקרבה מיידית לבתי העיר דום דום (Dum Dum). מרחקו של נמל התעופה מהעיר ברואיפור (Baruipur) כ-38 ק"מ בכיוון כללי דרום, ולעיר בנגאון (Bangaon) כ-63 ק"מ בכיוון כללי צפון-מזרח. גובהו של נמל התעופה מעל פני הים הוא 6 מטר (16 רגל). נהר הוגלי (נהר) (Hooghly River) אחד משלוחות נהר הגנגס, זורם במרחק של כ-6 ק"מ מערבית לנמל התעופה. אקלים האקלים באזור נמל התעופה חם כל השנה, עם קרירות יחסית בחודשים דצמבר וינואר בלבד, בעונות החמות ממוצע הטמפרטורות הגבוה נע בין 31–35 מעלות צלזיוס. גם בתקופה הקרירה בשנה, ממוצע הטמפרטורות הנמוך בלילה הוא בין 14–15 מעלות. באזור נמל התעופה יורדים גשמי מונסון בעונת המונסון, מעל ל-200 מ"מ גשם בממוצע בכל אחד מהחודשים יוני, עד וכולל ספטמבר. אזור נמל התעופה מתאים להגדרה "Aw" לפי שיטת קפן ולפי מפות גאוגרפיות של שיטת קפן. בעונת המונסון שיעור העננות במקום נע בין 83% ל-91%. ביתר החודשים השמים נקיים הרבה יותר. הרוחות באזור הנמל מתונות, ונוחות לתפעול נמל תעופה. מהירות הרוח השנתית הממוצעת במקום היא 11.48 קמ"ש. מסלולים, טרמינלים, נוסעים ומטענים מסלולים: שני מסלולי טיסה מקבילים בנמל התעופה קולקטה. אורך המסלול הראשי 01R/19L, הוא 3,633 מטר (11,919 רגל). מעשית, הוזז סף המסלול ב-424 מטר, המשאיר מסלול אפקטיבי באורך 3,209 מטר. אורך המסלול המקביל 2,832 מטר (9,291 רגל). רוחב שני המסלולים 46 מטר. שני המסלולים מוארים, מחופים באספלט ופיעלים 24 שעות ביממה. טרמינלים: לנמל התעופה שני טרמינלים, אך הטרמינל החדש והפעיל הוא T2, הנקרא "טרמינל אחוד" (integrated Terminal 2). ב-T2 עוברים הן נוסעים בטיסות בין-לאומיות, והן נסעים בטיסות פנים. צורתו דומה לאות "ר" הפוכה דוגמת ᒥ, או האות הלטינית L, תלוי בנתיב הגישה. הטרמינל מסוגל לטפל ב-25 מיליון נוסעים בשנה, משתרע על פני 233,000 מטר רבוע, ב-6 קומות, פעילים בו 128 עמדות צ'ק אין. טרמינל T1 הוחלף בטרמינל חדש, המחובר לטרמינל T2. נוסעים ומטענים: בהודו לא עובדים לפי שנה קלנדרית הנמשכת מ-בינואר עד וכולל 31 בדצמבר, אלא לפי שנת כספים הנמשכת מ-1 באפריל, ועד 31 במרץ בשנה שלאחר מכן. מספר הנוסעים בשנת הכספים 2025-2026 עמד על 21,102,741, לעומת 21,831,118 בשנת הכספים 2024–2025. הנתון מבטא ירידה בשיעור של כ-3.33% במספר הנוסעים. תנועות המטוסים הסתכמו באותה הקופה ב-142,261 (המראות ונחיתות) ומשקל הסחורות אשר שונעו באמצעות הנמל עמד על 168,245 טון. שירותים הניתנים לנוסעים לנוסעי נמל התעופה קולקטה ניתנים שירותים ברמה דומה לשירותים הניתנים בנמלי תעופה בין-לאומיים אחרים בהודו, ובנמלי תעופה מודרניים גדולים אחרים, במדינות שונות בעולם. רשימת השירותים: כללי ומזון: עמדות מידע (i), דרגנועים, מעליות, בתי קפה, מזון מהיר ומסעדות. תקשורת: נקודות אינטרנט, WI-FI חינמי בשטחים ציבוריים, טלפונים ציבוריים שירותים אישיים: קיימים בתי מלון בקרבת מקום, במרחק של קילומטרים ספורים מהנמל, חלקם עם שירות הסעה מהנמל ואליו. שירותי הסעדה. חדרי תפילה עומדים לרשות הרוצים להתפלל. חדרי עישון ממוקמים בשלושה אזורים של הטרמינל. יש שירות לשמירת חפצים (לוקרים). קיימים אזורי משחקים לילדים. שירותי סבלות ניתנים בתשלום. שירותים עסקיים וכספיים: שירותי מכס ופטור ממכס, חנויות פטורות ממכס, מספר כספומטים. פועלים מספר טרקלינים, בהפעלת חברות תעופה לנוסעיהן, למחזיקי כרטיסי אשראי מסוימים על-ידי חברות האשראי המנפיקות, וטרקליני עסקים בתשלום לפי שימוש. תחבורה: אוטובוסים ציבוריים, שירות שאטל, מוניות, רכבת, ורכבת תחתית, נסיעה שיתופית, חניה רגילה וחניה לטווח ארוך (כ-5,000 מקומות חניה בסך הכל), עמדות השכרת רכב של חברות רב-לאומיות, חניה לרכב דו גלגלי, ואופניים. סיוע אישי, רפואי ונכים: שירות רפואי 24/7, בית מרקחת, שירותי נכים, סיוע בניוד לנכים והשאלת כיסאות גלגלים של נמל התעופה, סיוע לאזרחים ותיקים, ולמוגבלי תנועה. מושאלים עזרי שמיעה לכבדי שמיעה. טיסה ותיור: כירטוס, נציגויות של משרדי נסיעות וחברות תעופה, צ'ק-אין אינטרנטי, דלפק איתור חפצים "אבדות ומציאות", שירות עיטוף מזוודות. שירותי טיסה דיגיטלית ללא ניירת (DigiYatra). נכון לחודש מאי 2026, ההסדר הדיגיטלי תקף לטיסות פנים בלבד. חברות תעופה ויעדים נמל התעופה מקושר ל-70 יעדים בהודו ומחוצה לה, באמצעות 28 חברות תעופה, נכון ליוני 2026. בטבלאות נכללו יעדים אליהם מתקיימת לפחות טיסה יומית אחת ישירה בקווים הבין-לאומיים, ושתי טיסות יומיות ישירות ויותר בטיסות הפנים. טבלת יעדי טיסה בין-לאומיים, אל מחוץ לתחומי הודו: טבלת יעדי טיסות פנים, בתוך תחומי הודו תאונות ותקריות תאונות התרסקות לפי תחילת מסלול טיסה: בתאריך 13 ביוני 1968 היה מטוס בואינג 707 של חברת פאן אם בטיסה מסן פרנסיסקו לניו יורק עם תחנות ביניים רבות (הונולולו, בנגקוק, קולקטה, ניו דלהי, ביירות, איסטנבול, פרנקפורט ולונדון). על סיפון המטוס שהו 53 נוסעים ועוד 10 אנשי צוות. המטוס הגיע לאזור קולקטה מנמל התעופה הבין-לאומי דון מואנג בתאילנד. מזג האוויר היה גבולי, עם עננים נמוכים וגשם. מגדל הפיקוח נתן הנחיות הנמכה מדויקות, אך צוות המטוס לא קיים אותן, והמטוס פגע בצמרות עצים והתרסק כ-1,128 מטר לפני תחילת מסלול הטיסה. כלי הטיס עלה בלהבות. שישה נהרגו ו-20 נפצעו בתאונה. נקבע שהייתה אי הקפדה על הוראות טיסה, על הנחיות מגדל הפיקוח, וקריאה לא נכונה של הברומטר ומד גובה. תאונות ללא נפגעים: בתאריך 29 ביולי 1971 התרסק במרחק קצר ממסלול הטיסה מטוס מטען אנטונוב AN-12B של חברת אירופלוט, במזג אוויר קשה וללא תנאי ראות. הצוות ניצל, אבל המטוס אבד. בתאריך 23 בספטמבר 1988 מטוס פוקר F27 "פרנדשיפ" הסיע על המסלול, עם 43 נוסעים ואנשי צוות על סיפונו. מזג האוויר היה קשה, עם ראות מינימלית. המטוס התנגש עם משאית של קייטרינג מזון מוכן למטוסים, שטעה בדרכו עקב מזג האוויר הגרוע. לא היו נפגעים, אך המטוס יצא מכלל שימוש. תקריות נפילת מעלית: בתאריך 27 במאי 2026 פעל צוות של חברה חיצונית של תחזוקת המעליות, הצוות עבד על מעלית המחברת בין גשר עלייה למטוס מספר 25A, לקומה שמתחת. כבלים נקרעו והמעלית צנחה. שלושה אנשי צוות תחזוקת המעלית נפצעו קשה בפגיעות רב מערכתיות, והובהלו לבית חולים. נפתחה חיקרה שתוצאותיה אינן ידועות. תחבורה אל הנמל וממנו כבישים: הכבישים המהירים באזור נמל התעופה קולקטה הם AH1, SH3, NH12, SH2, NH112. כיוון שהנמל נמצא בקרבה גדולה לאזורים בנויים של העיר דום דום, קיימים בסביבתו כבישים רבים נוספים. אוטובוס: מספר קווי אוטובוס מחברים את נמל התעופה עם הערים השכנות, בתדירויות משתנות. החברה המפעילה היא "החברה המערב בנגלית לשירותי תחבורה על קרקעית" (West Bengal Surface Transport Corporation WBSTC). השירות ניתן מן השעה 8 בבוקר ועד השעה 21:30 בערב. רכבת: רכבת אזורית מחברת את הנמל עם ערי מערב בנגל. מתוכנן שעם הארכת הקווים, מערכת הרכבות התחתיות תחליף בהדרגה את הרכבות. רכבת תחתית: הקו הכתום של הרכבת התחתית של קולקטה-קולקטה מטרו, מחבר את נמל התעופה עם העיר. בעתיד מתוכננים הקווים אל נמל התעופה להיות ארוכים יותר, עם תחנות בנמל התעופה עצמו. השירות הופעל בשנת 2025, בשלב ראשון משעות הבוקר ועד שעות הערב. תעופה: נמל תעופה בין-לאומי היכול להוות תחליף בעת הצורך לנמל התעופה הוא נמל התעופה נטאג'י סובהאז צ'נדרה בוסה, הוא הבין-לאומי שאהג'לאל (DAC) בבנגלדש, במרחק של כ-314 ק"מ. הצטיינות ושמירת הסביבה בנמל התעופה הוצבו פאנלים סולאריים בשטחים פתוחים, לצידו של מסלול הטיסה העיקרי ובמקומות נוספים. הפאנלים מסייעים ליעילות האנרגטית של הנמל ובצמצום בצריכה מרשת החשמל הכללית. בנמל קיימים מתקני טפול באשפה, ואמצעים לחיסכון במים. בשנת 2017 דורג נמל התעופה שלישי בעולם על ידי מועצת נמלי תעופה הבין-לאומית (ACI), בקטגוריה של נמלי תעופה המטיסים 5–15 מיליון נוסעים בשנה. גלריה קישורים חיצוניים אתר האינטרנט הרשמי של של נמל התעופה הבין-לאומי נטאג'י סובהאז צ'נדרה בוסה Netaji Subhash Chandra Bose International Airport of Kolkata Walking Tour, סרטון בערוץ "Smile With Shrabs", באתר יוטיוב (אורך: 05:57) נמל התעופה הבין-לאומי נטאג'י סובהאז צ'נדרה בוסה, ברשת החברתית פייסבוק נמל התעופה הבין-לאומי נטאג'י סובהאז צ'נדרה בוסה, ברשת החברתית X (טוויטר) נמל התעופה הבין-לאומי נטאג'י סובהאז צ'נדרה בוסה, ברשת החברתית אינסטגרם הערות שוליים